KIRJALLINEN KYSYMYS P-0545/01 esittäjä(t): Mario Mastella (PPE-DE) komissiolle. Euroopan unionin asettama käyttö- ja vientikielto italialaiselle fiorentina-lihalle.



Virallinen lehti nro 235 E , 21/08/2001 s. 0224 - 0225



KIRJALLINEN KYSYMYS P-0545/01 esittäjä(t): Mario Mastella (PPE-DE) komissiolle (19. helmikuuta 2001) Aihe: Euroopan unionin asettama käyttö- ja vientikielto italialaiselle fiorentina-lihalle Brysselissä toimiva pysyvä eläinlääkintäkomitea ilmaisi 7. helmikuuta 2001 kantansa Euroopan komission samana päivänä antamaan esitykseen, joka koski kaikkien yli 12 kuukautta vanhojen nautojen selkärangan poistamista ja päätti kieltää italialaisen fiorentina-lihan. Yli 12 kuukautta vanhojen nautojen selkärangan poistamis- ja hävityspakon ulkopuolelle jäävät ne jäsenvaltiot, jotka ovat voineet osoittaa ryhtyneensä tehokkaisiin valvontatoimiin. Ruotsi, Suomi ja Itävalta ovat vapaita selkärangan poistamis- ja hävityspakosta, sillä kyseisissä maissa ei ole rekisteröity tähän mennessä yhtään BSE-tapausta ja taudin esiintymistä niissä pidetään epätodennäköisenä. Myös Yhdistyneelle kuningaskunnalle myönnettiin poikkeuslupa, vaikka BSE-tauti havaittiin siellä ensimmäisenä ja siellä on rekisteröity suurin osa BSE-tapauksista, ihmisten BSE-tapaukset mukaanlukien. Tämä siksi, että oletetaan kaikkien yli 30 kuukautta vanhojen nautojen käytön kieltämisen ihmisten ravintoketjussa takaavan, että mahdollisten sairastuneiden eläinten lukumäärä ravintoketjussa on pieni ja että se laskee kaiken aikaa. Yhdistyneelle kuningaskunnalle myönnetty poikkeuslupa ei kuitenkaan salli luisen naudanlihan vientiä maasta. Poikkeuslupaa sovelletaan myös Portugalissa maassa käytössä olevien, BSE-taudin taudin hävittämiseen pyrkivien toimenpiteiden, kuten lihaluujauhon käytön kieltämisen 1. heinäkuuta 1999 lähtien, ansiosta. Poikkeuslupaa sovelletaan Portugalissa ainoastaan 1. heinäkuuta 1999 jälkeen syntyneisiin ja alle 30 kuukauden ikäisiin nautoihin. Komissiota voidaan siten pyytää: - selvittämään edellä mainitun perusteella, onko eläinlääkintäkomitean päätöksissä tapahtunut mahdollisesti syrjintää, kun tulisi pyrkiä puolustamaan kyseisen alan työntekijöiden jo kärsineitä etuja sekä kansalaisten ja kuluttajien oikeutta saada kunnollista tietoa. Komissiota pyydetään myös ilmoittamaan, minkä hygieenis-terveydellisten parametrien mukaan eläinlääkintäkomitean päätös on tehty; - lopuksi selvittämään, olisiko mahdollista tehdä asian suhteen uusia päätöksiä, jotka rankaisemisen sijaan laillistaisivat sekä suojaisivat kunkin Euroopan unionin jäsenmaan, tässä tapauksessa erityisesti Italian, perinteisten tuotteiden omaleimaisuutta. David Byrnen komission puolesta antama vastaus (23. huhtikuuta 2001) Komission toimintalinjana on, että kansanterveyteen liittyvien toimenpiteiden on perustuttava tieteelliseen näyttöön. Tieteellinen ohjauskomitea antoi 12. tammikuuta 2001 lausunnon, jossa käsiteltiin nautaeläinten tiettyjen kudosten ja tiettyjen eläimistä johdettujen tuotteiden turvallisuutta BSE:n suhteen ja jossa todettiin, että yli 12 kuukauden ikäisten nautojen selkärankaa olisi pidettävä erikseen määriteltynä riskiaineksena. Se myös totesi, että arvioitaessa naudan selkärangan aiheuttamaa riskiä ihmisten terveydelle olisi otettava huomioon, millä todennäköisyydellä eläimet ovat saaneet tartunnan, ja viittasi erityisesti rehun käyttökiellon tehokkaaseen täytäntöönpanoon. Tämän lausunnon ja 29. tammikuuta 2001 kokoontuneen maatalousneuvoston päätelmien perusteella komissio teki 7. helmikuuta 2001 pysyvälle eläinlääkintäkomitealle ehdotuksen(1) selkärangan lisäämisestä erikseen määriteltyjen riskiainesten luetteloon niin, että otetaan huomioon Yhdistyneessä kuningaskunnassa ja Portugalissa voimassa olevat rehukiellot ja Itävallan, Suomen ja Ruotsin maantieteellisesti alhainen BSE-riski. Komissio katsoo, että kansanterveyden suojelun on oltava ensisijaista perinteisten tuotteiden suojeluun nähden. On myös huomattava, että päätöksen(2) mukaan kaikki jäsenvaltiot voivat hakea poikkeusta selkärangan poistamiseen liittyvistä säännöistä, jos ne pystyvät osoittamaan noudattavansa tiettyjä kriteereitä. (1) EYVL L 84, 23.3.2001. (2) EYVL L 84, 23.3.2001.